CELEX: 32011R0580
Language: sk
Date: 2011-06-08 00:00:00
Title: Nariadenie Európskeho parlamentu a Rady (EÚ) č. 580/2011 z  8. júna 2011 , ktorým sa mení a dopĺňa nariadenie (ES) č. 460/2004 o zriadení Európskej agentúry pre bezpečnosť sietí a informácií, pokiaľ ide o jej trvanie  Text s významom pre EHP

24.6.2011   
            
            
               SK
            
            
               Úradný vestník Európskej únie
            
            
               L 165/3
            
         NARIADENIE EURÓPSKEHO PARLAMENTU A RADY (EÚ) č. 580/2011
   z 8. júna 2011,
   ktorým sa mení a dopĺňa nariadenie (ES) č. 460/2004 o zriadení Európskej agentúry pre bezpečnosť sietí a informácií, pokiaľ ide o jej trvanie
   (Text s významom pre EHP)
   EURÓPSKY PARLAMENT A RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 114,
   so zreteľom na návrh Európskej komisie,
   po postúpení návrhu legislatívneho aktu národným parlamentom,
   so zreteľom na stanovisko Európskeho hospodárskeho a sociálneho výboru (1),
   po porade s Výborom regiónov,
   konajúc v súlade s riadnym legislatívnym postupom (2),
   keďže:
   
               (1)
            
            
               V roku 2004 Európsky parlament a Rada prijali nariadenie (ES) č. 460/2004 (3), ktorým sa zriadila Európska agentúra pre bezpečnosť sietí a informácií (ďalej len „agentúra“).
            
         
               (2)
            
            
               V roku 2008 Európsky parlament a Rada prijali nariadenie (ES) č. 1007/2008 (4), ktorým sa mení a dopĺňa nariadenie (ES) č. 460/2004, pokiaľ ide o trvanie agentúry.
            
         
               (3)
            
            
               Od novembra 2008 sa konala verejná diskusia o všeobecnom smerovaní európskeho úsilia zameraného na zvýšenie bezpečnosti sietí a informácií vrátane diskusie o agentúre. V súlade so stratégiou Komisie pre lepšiu právnu úpravu a ako príspevok k tejto diskusii Komisia otvorila verejnú konzultáciu o cieľoch posilnenej politiky v oblasti bezpečnosti sietí a informácií na úrovni Únie, ktorá sa konala od novembra 2008 do januára 2009. V decembri 2009 diskusia vyústila do uznesenia Rady z 18. decembra 2009 o prístupe Európy k bezpečnosti sietí a informácií založenom na spolupráci (5).
            
         
               (4)
            
            
               Vzhľadom na výsledky verejnej diskusie sa predpokladá nahradenie nariadenia (ES) č. 460/2004.
            
         
               (5)
            
            
               Legislatívny proces reformy agentúry si môže vyžadovať dlhší čas na diskusiu, a keďže mandát agentúry sa skončí 13. marca 2012, je potrebné schváliť jeho predĺženie, čo jednak umožní dostatočnú diskusiu v Európskom parlamente a v Rade, a jednak zabezpečí konzistentnosť a kontinuitu.
            
         
               (6)
            
            
               Doba trvania agentúry by sa preto mala predĺžiť do 13. septembra 2013,
            
         PRIJALI TOTO NARIADENIE:
   Článok 1
   Článok 27 nariadenia (ES) č. 460/2004 sa nahrádza takto:
   
      „Článok 27
      Doba trvania
      Agentúra sa zriaďuje od 14. marca 2004 na obdobie deviatich rokov a šiestich mesiacov.“
   
   Článok 2
   Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Štrasburgu 8. júna 2011
      
         
            Za Európsky parlament
         
         
            predseda
         
         J. BUZEK
      
      
         
            Za Radu
         
         
            predsedníčka
         
         GYŐRI E.
      
   
   
      (1)  Ú. v. EÚ C 54, 19.2.2011, s. 35.
   
      (2)  Pozícia Európskeho parlamentu z 24. marca 2011 (zatiaľ neuverejnená v úradnom vestníku) a rozhodnutie Rady z 27. mája 2011.
   
      (3)  Ú. v. EÚ L 77, 13.3.2004, s. 1.
   
      (4)  Ú. v. EÚ L 293, 31.10.2008, s. 1.
   
      (5)  Ú. v. EÚ C 321, 29.12.2009, s. 1.